google/wiki40b huggingface dataset:
Santa Maria dei Miracoli og Santa Maria in Montesanto

Santa Maria dei Miracoli og Santa Maria in Montesanto er to søsterkirker i Roma i Italia. De ligger ved plassen Piazza del Popolo og vender mot den nordlige porten i Aurelianusmuren. Kirkenes eksteriør er likeartet, men innvendig er forskjellene større.
Opprinnelsen for de to kirkene kan utledes til 1600-tallets restaurering av hovedinngangen til middelalderens og renessansens Roma fra Via Flaminia. Pave Alexander VII bestilte opprustningen av området hos arkitekt Carlo Rainaldi. I oppdraget inngikk to kirker og disse ble finansiert av kardinalen Girolamo Gastaldi (1616-1685). Hans våpenskjold finnes avbildet i begge kirkene.

Santa Maria in Montesanto

Santa Maria in Montesanto ble bygget på plassen til en eldre kirke med samme navn og som administreres av karmelittmunker. Navnet Montesanto, italiensk for hellige fjellet, sikter til Karmelberget i Israel. Byggingen av kirken begynte den 15. juli 1662 og ble avsluttet i 1675, selv om ytterligere påbygning ble utført i 1679. Opprinnelig arkitekt var Carlo Rainaldi, tegningene ble endret av Giovanni Lorenzo Bernini og ble etter hvert sluttført av Carlo Fontana. Helgenstatuene på utsiden anses å være formgitt av Bernini. Klokketårnet ble oppført på 1700-tallet.
Interiøret er elliptisk med en dodekagonal, tolvsidet, kuppel. Det første kapellet til venstre er helliggjort til helgenen Lucia, neste kapell er helliggjort til Santa Maria Maddalena dei Pazzi, en karmelittnonne som ble kanonisert av pave Klemens X i 1669. Det tredje kapellet kalt Cappella Montioni, ettersom det ble finansiert av familien Montioni.
I 1951 innførte monsignoren tradisjonen at i kirken holder en kunstnermesse. Hver søndag fra og med den siste søndagen i oktober til den 29. juni holdes en gudstjeneste hver søndag der en kunstner leser messen blandet med musikkinnslag. Mot slutten ber forsamlingen en særskilt bønn, Preghiera degli Artisti, for kunstnere.

Santa Maria dei Miracoli

Byggingen av Santa Maria dei Miracoli ble innledet 1675 og avsluttes i 1681. Et lite oratorium, Sant'Orsola, måtte gi plass til den nye kirken. Interiøret er sirkulært med en oktagonal, åttesidet, kuppel. Interiøret har en sirlig stukkatur utført av Berninis elev Antonio Raggi. Statuene av kardinalen Girolamo Gastaldi og hans bror, markien Benedetto Gastaldi, formgavs av Carlo Fontana, som også tegnet kuppelen. Bystene i bronse er utført av Girolamo Lucenti.
«Karlsruhe» (1927)

Bygging og klargjøring

Den lette krysseren «Emden» kunne pga. de meget strenge rustningsbestemmelsene i Versaillestraktaten bare utstyres med tårn med enkle skyts. Bestemmelsene ble etter hvert lettet, noe som gjorde det mulig å starte byggingen av mer moderne kryssere.
De tre skipene i denne byggeserien ble betenget «K-klassen» idet de alle bar navn etter byer hvis navn starter med «K-». Først kom «Königsberg» deretter «Karlsruhe» og sist «Köln». «Karlsruhe» var det tredje skipet som bar dette navnet og hun gikk av stabelen den 20. august 1927. Dåpstalen ble holdt av overborgermester Dr. Finter fra Karslruhe mens selve dåpshandlingen ble utført av fru Köhler. Hun var enke etter Erich Köhler som falt den 4. november 1914 som kommandant på den tidligere «Karlsruhe»(I).   
Den 15. oktober 1929) gikk «Karlsruhe» for første gang gjennom Kaiser-Wilhelm-Kanal (Kiel kanalen) fra Kiel til Wilhelmshaven. Hun gikk under verftsflagg og turen inngikk i overleveringstestene. Den 6. november 1929 opptok «Karlsruhe» tjenesten under Fregattenkapitän Lindau.

Skoleskip

I tiden fra mai 1930 til juni 1936 ble hun brukt som skoleskip for offiserskadetter til den tyske marine. I den sammenheng gjennomførte hun fem lengre turer over de fleste hjørner av verden. Under sin 5. utdanningstur i 1935/36 mellom Japan og USA kom hun ut for orkan og fikk så store skader at hun måtte dokksettes ved ankomst San Diego. Etter denne reisen inngikk «Karlsruhe» i aktiv tjeneste. I tiden januar-februar og juni 1937 deltok hun i overvåkningspatruljering i farvannene mellom Spania og Portugal uten noe militært engasjement.

Ombygningen

«Karlsruhe» gikk ikke godt i sjøen og ble derfor midlertidig tatt ut av tjeneste den 20. mai 1938. Hun ble tilslutt bygget om ved Marinewerft Wilhelmshaven. Ved krigsutbruddet var ombygningen ikke avluttet og hun kom først påny i tjeneste den 13. november 1939. Besetningen var ny og ikke ferdig opptrent da skipet tok del i besettelsen av Norge i Operasjon Weserübung

Innsats og undergang

Under kommando av Kapitän zur See Rieve hadde krysseren som oppgave å transportere og sikre den tyske overfarten om morgenen 9. april og kom i kamp med Odderøya fort ved innseilingen til Kristiansand.
Krysseren vendte tilbake mot Tyskland om ettermiddagen den 9. april. I Skagerrak kl. 19.58 ble hun truffet av en torpedo fra den engelske ubåten HMS «Truant» (N68) under kommando av Lt.Cdr. C.H. Hutchinson, RN. Dette satte begge maskiner, det elektrikske anlegget, ror og lensepumper ut av drift. Skipet fikk raskt slagside og begynte å synke. Kl 2100 gikk mannskapet over til torpedobåtene «Luchs» og «Seeadler». Idet skipet nå var sunket til skansekledningen, ga kaptein Rieve ordre til torpedobåten «Greif» om å senke skipet. Kl. 2250 fikk «Karslruhe» nådestøtet i form at to torpedoer. Hun sank i posisjon: 58° 4′ Nord, 8° 4′ Øst
Paul-Henri-Benjamin d'Estournelles de Constant

Bakgrunn

Han ble født i La Flèche (Sarthe) i Loiredalen i en gammel aristokratisk familie som kan spore slekten tilbake til korsfarene i middelalderen. Den kjente forfatteren og politikeren fra den franske revolusjonen Benjamin Constant var hans grandonkel.

Diplomat

Etter å ha studert jus og orientalske språk ved Lycée Louis-le-Grand i Paris, gikk d'Estournelles de Constant inn i en diplomatisk karriere i 1876.
d'Estournelles de Constant dedikerte seg til å forbedre internasjonale forhold. Han var medlem av Den permanente rett for voldgiftsdom (PCA) i Haag fra 1900. Han representerte Frankrike ved både fredskonferansen i Haag i 1898 og 1907, og skisserte en visjon for en europeisk sammenslutning.

Politiker

d'Estournelles de Constant forlot sin diplomatiske karriere i 1895 og lot seg velge til det franske  deputertkammeret for venstresiden. Etter å ha blitt senator i 1904 viet han seg særlig til utenrikspolitiske saker og kolonispørsmål, og ble en varm forkjemper for voldgift og fred. Han hevdet for parlamentet nødvendigheten av internasjonal avrustning, og ivret for at Frankrike skulle ta initiativet til en slik. Estournelles de Constant var fransk representant i Haag i 1899 og 1907 og mottok i 1909 halve Nobels fredspris. Han besøkte samme år Skandinavia.

Forfatter

Som forfatter skrev d'Estournelles de Constant historiske og politiske verker og forsøkte seg også som dramatiker for teateret. I tillegg var han bidragsyter for dagsavisene Le Temps, La Revue de Paris og La Revue des deux mondes.
Han giftet seg med amerikanske Daisy Sedgwick-Berend, og han reiste omfattende og skrev om USA.
Blant Estournelles verk merkes særlig La politique française en Tunisie. Le protectorat et ses origines (1891) og Les États-Unis d'Amérique (1913).
Fylkesvei 6044

Fylkesveg 6044 går mellom Sandabukta og Horrem i Aukra kommune. Veien er 6,4 km lang.
Frem til 2019 hadde veien betegnelsen Fv217.
Splitta liv

Splitta liv er et musikkalbum med Vrangstrupe, utgitt den 12. oktober 2012.
Forlengede marg

Den forlengede marg, medulla oblongata, er en fortsettelsen av ryggmargen. Det er en del av sentralnervesystemet og forbinder ryggmargen med hjernen. Medulla oblongata inneholder livsviktige "selvstyrte" (autonome) nervesentre, blant annet åndedrettssenteret og flere reflekssentere. Skader på den forlengede marg kan være svært alvorlige, og kan føre til øyeblikkelig død.
Ted 2

Handling

Ted gifter seg med Tami-Lynn, kjæresten hans fra den første filmen, og paret prøver å få barn sammen, mens Ted spør bestevennen John om å gi sperm for kunstig befruktning. Imidlertid, for å få foreldrerett til barnet, må han bevise overfor retten at han er et menneske.
Dusktigerhegre

Taksonomi

Dusktigerhegre har av og til blitt inkludert i slekten Tigrisoma, men her regnes den som en selvstendig art i sin egen monotypiske slekt Tigriornis.

Biologi

Dusktigerhegrer blir cirka 56–81 cm. Fuglen karakteriseres av en hvit fjærkam på hodet. Kammen blir imidlertid som oftest skjult av andre hodefjær, om den ikke reises opp. Hodekrona er forøvrig nærmest sort, mens fjærdrakten er mørkebrun (nærmest sort). Kroppsfjæra har imidlertid lys kanttrim, som gir arten et spettet uttrykk. Nebbet er relativ langt og stilettformet. Undernebbet er gult, mens overnebbet er gråsort. Arten har en lys gul hudflekk rundt øynene, som har gul iris.
Dusktigerhegre er utbredt i det ekvatoriale beltet i Vest-Afrika, fra Senegal og østover til Kamerun, Gabon, Republikken Kongo, Den sentralafrikanske republikk, Den demokratiske republikken Kongo, og det nordlige Angola. Den er utbredt langs bekker og småelver, og sump (inkludert mangrovesump) og myrområder i tett primær- eller sekundærskog.
Cantharis bicolor

Utbredelse

Cantharis bicolor finnes i Europa, østover i Asia. Finnes i Norge

Utseende

Cantharis bicolor er 5-7 mm lang.  Hodet er rødgult, men med svart bakhode. Pannen har en forhøyning mellom antennefestene. Palpenes (munnføtter) endeledd er økseformet og ikke smalt, ovalt. Antennenes tredje ledd vanligvis lengre enn det andre leddet. Brystskjoldet og scutellum er begge rødgule. Brystskjoldet har bare en svak innbuktning i bakkanten og har en overflaten som ikke er grovt rynket eller punktert. Brystskjoldets bakhjørner er tydelig avsatt, men ikke tydelig utstående. Leggene på bakbeina er vanligvis krummet inn mot kroppen. Den ene kloen på alle beina har en liten men tydelig rottann.  Dekkvingene skjuler hele bakkroppen og har en svart eller brunsvart grunnfarge.

Levevis

Cantharis bicolor finnes på blomster, trær og busker i juni og juli. Larvene lever som predatore (rovdyr).  
Cantharis nigra tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Dagne Groven Myhren

Liv og virke

Hun har musikkvitenskap, folkeminnevitenskap og nordisk i fagkretsen, og er dr.philos. fra 1988 på en avhandling om Henrik Wergelands kosmologiske dikt «Skabelsen, Mennesket og Messias» i begge utforminger. I 1990 ble hun utnevnt til statsstipendiat. Fra 1972 har hun vært tilknyttet Universitetet i Oslo ved Institutt for nordistikk og litteraturvitenskap som timelærer, vit.ass., universitetsstipendiat og universitetslektor. I årene 1998-2003 var hun professor II.
Dagne Groven Myhrens produksjon omfatter foruten litteraturvitenskapelige arbeider, også arbeider om norsk folkemusikk. Som utøver av vokal folkemusikk er hun bredt representert i Norsk rikskringkastings folkemusikkarkiv og har siden 1964 laget folkemusikkprogram på freelance-basis. Hun har også holdt flere foredrag for P2-akademiet, NRK.
I 1970-årene var hun med på å dra i gang kvedarbølgen sammen med Agnes Buen Garnås og har 1. premie på landskappleik. Hun er daglig leder for «Eivind Grovens institutt for musikk og reinstemming».
Hun har vært engasjert i Ingeborg Refling Hagens kulturpedagogiske prosjekt som skuespiller, oppleser, foredragsholder og – i mange år – konferansier ved det årlige Wergelandstevnet på Tangen i Stange ved Mjøsa.
Hennes far var komponisten Eivind Groven. Moren, Ragna Groven, var søster av Ingeborg Refling Hagen. Dagne Groven Myhrens mann var filolog og folkemusiker Magne Myhren; de har barna Øyonn og Eilev Groven Myhren. Hennes søsken er Aslaug Groven Michaelsen, Tone Groven Holmboe og Gudmund Groven. Munnspillvirtuosen Sigmund Groven, er søskenbarn på farssida.
I lovens navn

I lovens navn er et musikkalbum med Ultima Thule, utgitt i 1985. Albumet ble innspilt i Thule Studio i mars/april 1985.
Petinopus

Utbredelse

Arten lever i Australia.
Ida Elise Broch

Utdanning

Siden barneskolen har Broch drevet med teater, og hun gikk på dramalinja på Hartvig Nissens skole, og deretter Romerike Folkehøgskole. Hun måtte slutte der på grunn av sin rolle i Mannen som elsket Yngve, da det kolliderte med filminnspillingen våren 2007. Broch begynte som elev ved Teaterhøgskolen høsten 2008.

Karriere

I  Switch spiller Broch den sympatiske Nina, som bor på Voss, står på snowboard og er sammen med den tøffeste gutten i bygda, men havner i et trekantdrama.
Hun fikk deretter en rolle i Mannen som elsket Yngve, der hun spiller Katrine. Jarle Klepp, Katrine og kameraten Helge er en sammensveiset gjeng med palestinaskjerf og sterke meninger. Men så dukker den mystiske streitingen Yngve opp, og Jarle forandrer seg. For rollen ble hun nominert til beste kvinnelige birolle under Amandaprisen 2008. 
Hun ble kåret til beste kvinnelige skuespiller under Gullruten 2015 for sin rolle i tredje sesong av TV-serien Lilyhammer.
Vitória SC

Historie

Klubben ble grunnlagt i 1922 og har tradisjonelt vært et cuplag både i nasjonal og europeisk fotballsammenheng. Klubben har vært bak de tre store klubbene (SL Benfica, FC Porto og Sporting Lisboa), men innehar til sammenligning den portugisiske rekorden i antall finaledeltagelser i den nasjonale cupen Taça de Portugal, til tross for at de aldri har vunnet turneringen. Deres beste nasjonale meritter var seier over FC Porto i den portugisiske supercupen Supertaça Cândido de Oliveira i 1988.
Vitória SC har også deltatt i europeisk sammenheng flere ganger, blant annet i Messebycupen, Cupvinnercupen og UEFA-cupen (Europaligaen). Klubbens største bragd i Europacupspill var da laget kvalifiserte seg til kvartfinalen i UEFA-cupen 1986/87 mot tyske Borussia Mönchengladbach.
Florencio Sánchez (Uruguay)

Navn

Byen er oppkalt etter den uruguayanske dramatikeren Florencio Sánchez (1875-1910).

Historie

Florencio Sánchez ble grunnlagt i 2. oktober 1929.

Transport

Ruta 2 Grito de Asencio forbinder Florencio Sánchez med Cardona, Mercedes og Fray Bentos.
Misericordia

Misericordia, latin barmhjertighet, er opprinnelig et ironisk navn på en liten konsoll som er på baksiden av klappsetet i en korstol. Under messer og andre kirkelige seremonier må munker og prester stå lenge. Da kunne de støtte seg til dette lille setet. Misericordiaene ble ofte dekorert med utskjæringer. Ofte finner en allegoriske skildringer inspirert av Physiologus og illuminerte manuskript som de engelske Bestiary.
Marc Edworthy

Biografi

Edworthy startet sin karriere i Plymouth Argyle i 1991, og han spilte 15 ligakamper i 1991/92-sesongen for the Pilgrims. Han hadde det samme antall ligakamper også i den påfølgende sesongen, mens han i 1993/94-sesongen fikk bokført 12 ligakamper. I sin fjerde og siste sesong for klubben fra Devon noterte han seg for 27 ligakamper, og i denne sesongen laget han også sitt første mål for Plymouth.
I juni 1995 ble Marc Edworthy kjøpt av Crystal Palace for £350 000 der han i sin første sesong for the Eagles fikk med seg 44 ligakamper. I tillegg spilte han også play-off finalen som Crystal Palace tapte 2-1 mot Leicester City den 27. mai 1996. I 1996/97-sesongen spilte Edworthy 45 ligakamper for Crystal Palace, og han fikk også med seg de 3 play-off kampene som Palace spilte før de var kvalifisert for Premier League. I denne sesongen scoret også Edworthy sitt første mål for Crystal Palace, og dette målet kom 17. september 1996 da klubben hans slo Bury 3-1 i den engelske ligacupen. Hans første kamp i Premier League kom 9. august 1997 da Crystal Palace slo Everton 2-1, og da 1997/98-sesongen var over hadde han fått med seg 34 ligakamper og 5 cupkamper for laget fra Stor-London som havnet på 19.-plass og dermed rykket ned etter bare en sesong i Premier League. I starten på 1998/99-sesongen fikk han med seg 3 ligakamper og en cupkamp for Palace før han 26. august 1998 ble kjøpt av Coventry City for £1 200 000. 
Marc Edworthy debuterte for Coventry 29. august 1998 da de spilte 0-0 i en ligakamp mot West Ham United. Totalt fikk han med seg 22 ligakamper og 1 cupkamp før 1998/99-sesongen var over. I den neste sesongen ble det 10 ligakamper før han i 2000/01-sesongen fikk bokført 24 ligakamper. I denne sesongen scoret han også sitt første mål for the Sky Blues, og dette målet kom 1. januar 2001 da Coventry spilte 1-1 i en ligakamp mot Manchester City. I sin fjerde og siste sesong for Coventry spilte Edworthy 20 ligakamper før han i august 2002 gikk gratis til Wolverhampton Wanderers.
Hans første kamp for Wolverhampton var 24. september 2002 i en ligakamp mot Preston North End og han fikk med seg ytterligere 21 ligakamper for Wolves i løpet av 2002/03-sesongen. Det ble med en sesong for klubben fra West Midlands og i august 2003 signerte Edworthy for Norwich City. Han debuterte for the Canaries den 9. august 2003 i en ligakamp mot Bradford City, og totalt stoppet han på 43 ligakamper for Norwich i 2003/04-sesongen. I den påfølgende sesongen ble det 28 ligakamper for Norwich før hans 2-årskontrakt med klubben fra Norfolk var over sommeren 2005.  
I juli 2005 skrev han under på en 3-årskontrakt med Derby County, og hans første kamp for Derby var 6. august 2005 i en ligakamp mot Brighton & Hove Albion. Totalt spilte han 30 ligakamper og 2 cupkamper i sin første sesong for the Rams. I 2006/07-sesongen fikk Edworthy bokført 38 ligakamper og 2 cupkamper for klubben fra Derbyshire. I tillegg kom han inn som innbytter i det 83. spilleminutt da Derby vant 1-0 over West Bromwich Albion i Football League Championship sin playoff-finale den 28. mai 2007.
Hvitflekket smådøgnflue

Voksne (imago)

Kroppen er 5-7 millimeter lang. Kroppen er lys oliven eller litt brunlig olivenfarget. Vingene er trekantet og holdes rett opp og ut fra kroppen i hvile. Bakvingen er liten, mye mindre enn framvingen, den er fint oval på form. Lengst bak på bakkroppen er det to haletråder (cerci).

Nymfer/larver

Nymfene er mellom 5-7 millimeter lang. Den har tre haletråder, som er kortere enn kroppen, og den miderste er litt kortere en de to på siden. De har et tydelig mørkt bånd. Den midterste haletråden har små korte hår ut til hver side. De to ytre haletrådene har bare hår på innsiden. Beinas kloledd har ikke små fine hår på hver klospiss. Bakkroppen har små lyse flekker, det femte, niende og tiende bakkroppsleddet er blekere enn de andre. Det er sju par små bladformede gjeller bokover på siden av bakkroppen. 
Den er svær lik guløyet smådøgnflue (Baetis fuscatus), men kan skilles fra denne på labialpalpens ytre (tredje) ledd. Det er kortere enn det miderste (andre) leddet.

Levevis

Hvitflekket smådøgnflue finnes i små bekker og større elver med rennende vann. Den lever mesteparten av sitt liv som larver eller nymfer. Eggene slippes av hunnen ned på vannoverflaten. De synker straks til bunnen. Nymfene lever nedgravd i bunnmaterialet, i mudder og sand på bunnen. De spiser små partikler av organisk materiale, som alger, planterester  eller råtnende planter. Men også av andre mindre dyr. I Norge har den vanligvis et nymfestadium på 1 år. 
Hvitflekket smådøgnflue tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).
De voksne kan ikke ta til seg føde eller fuktighet som voksne individer. Hanner lever sjeldent mer enn ett døgn.
UNAVEM III

UNAVEM III, formelt United Nations Angola Verification Mission III, var en fredsbevarende FN-styrke opprettet av FN i februar 1995 for å bidra til iverksettelsen av fredsavtalene mellom Angolas regjering og União Nacional para a Independência Total de Angola (UNITA), den siste av disse, Lusaka-protokollen, ble undertegnet 20. november 1994. Operasjonen var i virksomhet til 30. juni 1997.
På det meste hadde UNAVEM III en styrke på 4 220 soldater, derav 283 militærobservatører og en politistyrke på 288. 31 land deltok i UNAVEM III, deriblant Norge.
Normalisering (personnavn)

Normalisering av navn betyr å velge (ofte moderne) standardformer av navn i stedet for å bruke skrivemåten i samtidige historiske skriftlige kilder. Normalisering av personnavn er vanlig i historiefaget og genealogien.
Navn, som annet språk, har sin opprinnelse i talespråket snarere enn skriftspråket, og skriftformer av navn er i utgangspunktet sekundære. Frem til 1800-tallet og tildels 1900-tallet hadde folk sjeldent et bevisst forhold til skrivemåten og navnet for en og samme person kunne i skriftlige kilder skrives på mange forskjellige måter, dels med ulik ortografi (som ofte kan virke kunstig i dag) og dels med ulik oppbygging avhengig av kontekst. Normalisering kan gjelde både ortografien og oppbyggingen av navnet. Historisk ble folk til vanlig ofte bare kalt ved fornavn eller ulike kallenavn.
I normalisering av norske navn vil man ofte velge en systematisk oppbygging av navn med fornavn, patronym og gårdsnavn (evt. slektsnavn), og bruke moderne og enhetlige skrivemåter for disse navnene.
Milonga Del Angel (album)

Milonga Del Angel er et musikkalbum utgitt av Combo Tango på Acoustic Records i 2007.
NP (kompleksitet)

NP er ei kompleksitetsklasse som beskriver beslutningsproblemer. Det finnes flere definisjoner hvor alle er like gyldige. En definisjon på det er at ei løsning skal kunne verifiseres i polynomiell tid. Sagt annerledes vil det si at det finnes ei deterministisk turingmaskin som kan bekrefte at det er en del av språket i polynomiell tid. Språket beskrives som problemet. En annen definisjon på det er at NP er mengda over alle beslutningsproblemer som kan løses av ei ikke-deterministisk turingmaskin som kjører i polynomiell tid. Disse to nevnte definisjonene er bevist er ekvivalente.

Eksempler

P er inneholdt i kompleksitetsklassen NP. Det betyr at ethvert problem løsbart i polynomiell tid er også en del av NP.
Eksempler på problemer i NP som ikke er med P er delmengdesumproblemet. Det er også et NP-komplett problem. Problemet kan riktig nok løses i pseudopolynomiell tid ved bruk av dynamisk programmering, men det er fortsatt inga løsning på problemet i deterministisk polynomiell tid med mindre kompleksitetsklassene NP og P er like, som fortsatt er et stort spørsmål i matematikken som per dags dato ikke er et bevis for.
Delmengdesumproblemet går ut på at gitt ei mengde av heltall skal man bestemme om det finnes ei delmengde som er slik at summen av alle elementene er 0. I mengda {−2, −3, 15, 14, 7, −10} vil for eksempel delmengda {−2, −3, −10, 15} summere til 0. Problemet har altså en polynomiell tid verifikator da det kun trengs 3 addisjoner for å verifisere at denne delmengda summerer til 0. For å se problemet i fra den andre definisjonen kan man la ei turingmaskin ikke-deterministisk velge ei delmengde og sjekke om denne summerer til 0 i ikke-deterministisk polynomiell tid.
Denis Alibec

Landslaget

11. oktober 2015 fikk han sin første landskamp for Romania mot Færøyene.
Han ble tatt ut i Romanias EM-tropp til EM i Frankrike 2016.